የኢትዮጵያ አየር መንገድ  ወደ ኢንዶኒዥያ ጃካርታ በረራ ሊጀምር ነው
የኢትዮጵያ አየር መንገድ በሳምንት ሶስት ቀናት ወደ ኢንዶኒዥያ ጃካርታ በረራ እንደሚጀምር አስታወቀ፡፡በረራው እኤአ ከሀምሌ 17 ቀን ጀምሮ እንደሚካሄድ ተገልጿል፡፡የቡድን 20 ሀገራት አባል የሆነችው ኢንዶኒዥያ በህዝብ ቁጥሯ ከአለም አራተኛ የሆነች እና በኢኮኖሚዋም ጠንካራ ስትሆን የኢትዮጵያ አየር መንገድ ወደ ሀገሪቱ አሁን የሚጀምረው በረራ ኢትዮጵያ በአለም ላይ ካሉ አምስት ከፍተኛ የህዝብ ቁጥር ካላቸው ሀገራት ጋር ያላትን ግንኙነት እንድታሳድግ ያስችላታል ተብሏል፡፡የኢትዮጵያ አየር መንገድ ዋና ሥራ አስፈፃሚ አቶ ተወልደ ገብረ ማሪያም እንዳሉት አየር መንገዱ ከኢትዮጵያ አልፎ አፍሪካን ከተቀረው አለም ጋር ለማገናኘት እየሠራ መሆኑን ገልጸዋል።አሁን ወደ ኢንዶንዥያ የሚጀመረው የበረራ አገልግሎትም ተደራሽነታችንን ከማስፋቱ ባለፈ በሁለቱ ሀገራት ያለውን የንግድ፣የቱሪዝምና የህዝብ ለህዝብ ግኑኝነት ያሳድገዋል ነው ያሉት፡፡የኢትዮጵያ አየር መንገድ አለም አቀፍ ተደራሽነቱን በማስፋፋት እቅዱ በ2018ትም አስር መዳረሻዎችን በተለያዩ ሀገራት እንደሚጀምር አቶ ተወልደ አክለው ገልፀዋል፡፡